Ruthe 4 | Beibele Inthaneteng | Phetolelo ya Lefase le Lefsa
4 Boase yena a rotogela kgorong+ a dula moo. Ke moka morekolodi yola Boase a boletšego ka yena a feta moo.+ Boase a re go yena: “Wena Semangmang, arogela mono o dule fase.” A arogela moo gomme a dula fase.
2 Ka morago ga moo, Boase a tšea ba lesome ba banna ba bagolo+ ba motse a re go bona: “Dulang mo.” Ke moka ba dula.
3 Bjale a re go morekolodi yoo:+ “Naomi yo a boilego a etšwa nageng ya Moaba+ o rekiša tšhemo yela e bego e le ya ngwanabo rena Elimeleke.+
4 Ge e le nna ke naganne gore ke go utollele se, ke re: ‘E reke+ pele ga badudi ba ba motse le banna ba bagolo ba setšhaba sa gešo.+ Ge e ba o nyaka go e rekolla, gona e rekolle; eupša ge e ba o sa nyake go e rekolla o ntsebiše, ka gobane ga go yo mongwe yo a ka e rekollago+ ge e se wena gomme ke nna yo a go hlatlamago.’” Ge a re’alo, morekolodi a re: “Ke tla e rekolla.”+
5 Ke moka Boase a re: “Letšatšing leo o tlago go reka tšhemo go Naomi, o tla swanelwa ke go e reka le go Ruthe mosadi wa Momoaba, yo a hwetšwego ke monna, gore o tsošetše mohu leina bohweng bja gagwe.”+
6 Ge morekolodi a ekwa se a re: “Ga ke kgone go ithekollela yona, ka ge ke boifa gore nka senya bohwa bja ka. Wena ithekollele yona o diriša tshwanelo ya ka ya go rekolla, ka gobane nna ga ke kgone go e rekolla.”
7 Wo e be e le motlwae wa mehleng e fetilego wa Isiraele mabapi le tshwanelo ya go rekolla le go ananya e le gore selo se sengwe le se sengwe se tiišwe: Monna o be a swanetše go rola ramphašane+ ya gagwe a e nee wa gabo. Se e be e le bohlatse Isiraeleng.
8 Eitše ge morekolodi a re go Boase: “Ithekele yona,” yena a napa a rola ramphašane+ ya gagwe.
9 Ke moka Boase a re go banna ba bagolo le go batho ka moka: “Lena lehono le dihlatse+ tša gore ke reka go Naomi dilo tšohle tšeo e bego e le tša Elimeleke le tšohle tšeo e bego e le tša Kilioni le Maglone.
10 Ke bile ke ithekela le Ruthe mosadi wa Momoaba, mogatša Maglone, go ba mosadi wa ka gore ke tsošetše mohu+ leina bohweng bja gagwe le gore leina la mohu le se ke la hwelela gare ga bana babo le kgorong ya gabo. Lena le dihlatse+ lehono.”
11 Ge a re’alo batho ka moka bao ba bego ba le kgorong le banna ba bagolo ba re: “Re dihlatse! Eka Jehofa a ka dira gore mosadi yo a tlago ka ntlong ya gago a etše Ragele+ le Lea,+ bao bobedi bja bona ba agilego ntlo ya Isiraele;+ wena o be senatla Efurata,+ o be o itirele leina Betlelehema.+
12 Eka ntlo ya gago ka bana bao Jehofa a tlago go go nea bona ka mosadi yo yo mofsa+ e ka etša ya Peretse yo Thamara a mmelegetšego Juda.”+
13 Ka gona Boase a tšea Ruthe ya ba mosadi wa gagwe gomme a robala le yena. Jehofa a dira gore a ime+ gomme a belega morwa.
14 Basadi ba re+ go Naomi: “A go tumišwe Jehofa+ yo lehono a sa kago a go hlokiša morekolodi; e le gore leina la gagwe le tsebatšwe Isiraele.
15 Ke yena a go tsošološago moyeng le yo a tlago go go hlokomela botšofading bja gago,+ ka ge o mmelegetšwe ke ngwetši ya gago yeo e go ratago,+ yeo wena o e ratago go feta barwa ba šupago.”+
16 Ke moka Naomi a tšea ngwana yoo a mo gokarela sehubeng, a ba moledi wa gagwe.
17 Basadi ba baagišani+ ba re: “Naomi o belegetšwe morwa.” Ba mo rea leina ba re ke Obede.+ Ke yena tatago Jese+ yo e lego tatago Dafida.
18 Meloko ya Peretse+ še: Peretse e bile tatago Hetserone;+
19 Hetserone ya ba tatago Rame; Rame+ ya ba tatago Aminadaba;
20 Aminadaba+ ya ba tatago Nahashone;+ Nahashone ya ba tatago Salamone;
21 Salamone+ ya ba tatago Boase; Boase+ ya ba tatago Obede;
22 Obede ya ba tatago Jese;+ Jese yena ya ba tatago Dafida.+
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D8%26Chapter%3D4%26wtlocale%3DSE%26srcid=share⊂ject=Bala Beibele Inthaneteng